Paterna obrirà enguany el centre de dia per a persones amb discapacitat
11/01/2017

# Paterna obrirà enguany el centre de dia per a persones amb discapacitat

[![Juanma Ramón, Tinent d’Alcaldia de Polítiques Inclusives amb Antonio Raya, Director General de Diversitat Funcional](/images/noticias/2017/01/juanma-centro.jpg)](/images/noticias/2017/01/juanma-centro.jpg)

11.01.2017

Juanma Ramón, Tinent d’Alcaldia de Polítiques Inclusives es va reunir ahir amb Antonio Raya, Director General de Diversitat Funcional per a iniciar el procés administratiu per a obrir el centre de dia per a persones discapacitades al 2017

L'any 2009 començaren les obres per a la construcció d'una residència i centre de dia per a persones amb diversitat funcional en la carretera de Manises. L'edifici projectat, i anunciat pel PP a so de bombo i platerets, contemplava una residència amb 36 places internes i 20 per a centre de dia, places suficients per a fer viable la dotació. Només s'acabà un primer mòdul i el centre de dia, però a cap de les dos instal•lacions se les va l'ús per al qual es van construir. 8 anys després la Tinença d'Alcaldia que dirigeix Juanma Ramón ha posat en marxa el procés administratiu per tal d'obrir, el present any, el centre de dia de persones amb diversitat funcional.

A este respecte el titular de Polítiques Inclusives ha manifestat que "hui dia encara no sabem per què les obres de la residència i el centre de dia mai no es van acabar. Algú de l'anterior equip del PP hauria d'explicar per què. També estaria bé que explicara per què es van gastar la subvenció del Plan E en construir només un terç del projecte original, sabent que d'esta manera seria inviable".

"Amb l'objectiu d'esbrinar esta situació surrealista, tant des de Conselleria com des de l'Ajuntament de Paterna, estem estudiant els expedients per tal de donar a la ciutadania les explicacions que durant tant de temps ens ha negat el PP" afegeix Juanma Ramón.

A més, Antonio Raya ha explicat a Juanma Ramón que en tot este temps la demanda de places per a la residència i al centre de dia s'ha vist incrementada tant a Paterna com als pobles dels voltants als quals este centre donarà servei. "No podia ser que Paterna, amb pràcticament 70.000 habitants no estiguera garantint este servei als seus habitants" ha manifestat Juanma Ramón.

Respecte a la finalització de les obres de la residència, el Director General de Diversitat Funcional s'ha compromés a estudiar la forma de desbloquejar el projecte per tal de posar-la en funcionament de manera urgent.